**ЖУУЛЧНЫ ХӨТӨЧ-ТАЙЛБАРЛАГЧИД ҮНЭМЛЭХ ОЛГОХ,   
ЗЭРЭГЛЭЛ ТОГТООХ ЖУРАМ**

# Нэг. Нийтлэг үндэслэл

* 1. Энэхүү журмын зорилго нь Аялал жуулчлалын тухай хуулийн 10 дугаар зүйлд заасан жуулчны хөтөч-тайлбарлагчид үнэмлэх олгох, сунгах, түдгэлзүүлэх, сэргээх, хүчингүй болгох болон мэргэжлийн ур чадварын зэрэглэл тогтоох харилцааг зохицуулахад оршино.
  2. Жуулчны хөтөч-тайлбарлагч нь Аялал жуулчлалын тухай хуулийн 26.1-д заасан нийтийн эрх зүйн хуулийн этгээд /цаашид “Нийтийн эрх зүйн хуулийн этгээд” гэх/-д бүртгүүлж, энэхүү журамд заасан эрх бүхий байгууллагаар мэргэжлийн ур чадварын зэрэглэлээ тогтоолгон мэргэжлийн үнэмлэх авна.
  3. Жуулчны хөтөч-тайлбарлагч нь мэргэжлийн чиг баримжаа олгох сургалтад хамрагдах бөгөөд сургалтын төлөвлөгөө, хөтөлбөрийг боловсролын асуудал эрхэлсэн төрийн захиргааны төв байгууллага, аялал жуулчлалын асуудал эрхэлсэн төрийн захиргааны төв байгууллага болон нийтийн эрх зүйн хуулийн этгээд хамтран боловсруулж, батална.
  4. Сургалтын төлөвлөгөө, хөтөлбөр нь заавал судлах Монгол Улсын тухай ерөнхий мэдлэг, харилцаа, ёс зүй, эмнэлгийн анхан шатны тусламжийн талаар болон мэргэжлийн ур чадварын мэдлэг олгох сэдвийг агуулсан байна.
  5. Жуулчны хөтөч-тайлбарлагчид мэргэжлийн чиг баримжаа олгох сургалтыг Мэргэжлийн болон техникийн боловсрол, сургалтын тухай хуулийн 6.14, Зөвшөөрлийн тухай хуулийн 7.4-т заасан мэргэжлийн болон техникийн боловсрол эзэмшүүлэх сургалтын тусгай зөвшөөрөл бүхий мэргэжлийн байгууллага батлагдсан хөтөлбөрийн дагуу зохион байгуулна.
  6. Жуулчны хөтөч-тайлбарлагчид олгох үнэмлэх, энгэрийн тэмдгийн загварыг нийтийн эрх зүйн хуулийн этгээд батална.
  7. Жуулчны хөтөч-тайлбарлагчийн үнэмлэхэд овог, нэр, ангилал, зэрэглэл, сургалтад хамрагдсан эсхүл дээд боловсролын гэрчилгээний дугаар, үнэмлэх олгосон огноо бичигдсэн байна. Энгэрийн тэмдэг нь жуулчны хөтөч-тайлбарлагчийн зэрэглэлийг илтгэх өнгө бүхий байна.

# Хоёр. Жуулчны хөтөч-тайлбарлагчийн зэрэглэл

* 1. Жуулчны хөтөч-тайлбарлагчийг Ерөнхий аялал жуулчлалын, Тусгай сонирхлын аялал жуулчлалын гэж ангилна.
  2. Жуулчны хөтөч-тайлбарлагчийн ангиллыг үл харгалзан мэдлэг, ур чадвар, туршлагыг үндэслэн II (хоёрдугаар) болон I (нэгдүгээр) зэрэглэл олгоно.
  3. Тусгай сонирхлын жуулчны хөтөч-тайлбарлагч Аялал жуулчлалын тухай хуулийн 14.2-т заасан даатгалтай, эрсдэл бүхий аяллыг хөтөчлөх бол энэ тухай нийтийн эрх зүйн хуулийн этгээдэд мэдээлнэ.
  4. Тусгай сонирхлын аялал жуулчлалаар мэргэшсэн жуулчны хөтөч-тайлбарлагчийн ангиллын үнэмлэх олгож болно.
  5. Нийтийн эрх зүйн хуулийн этгээдээр ангилал зэрэглэлээ тогтоолгосон жуулчны хөтөч-тайлбарлагч нь төрөөс үзүүлж буй аливаа бодлогын дэмжлэг, хөнгөлөлтөд хамрагдана.

# Гурав. Зэрэглэл тогтоох үйл ажиллагааны зохион байгуулалт

* 1. Жуулчны хөтөч-тайлбарлагчийн ангилал, зэрэглэл тогтоолгох хүсэлтийг нийтийн эрх зүйн хуулийн этгээдэд бичгээр эсхүл цахимаар гаргана.
  2. Ангилал, зэрэглэл тогтоолгох хүсэлтэд дараах материалыг хавсаргана. Үүнд:
     1. иргэний үнэмлэх, гадаадын иргэн, харьяалалгүй хүн Монгол Улсад оршин суух үнэмлэх;
     2. аяллын хөтөч тайлбарлагчийн мэргэжлийн чиг баримжаа олгох сургалтад хамрагдсан гэрчилгээ;
     3. өнгөт гэрэл зураг 2 хувь;
     4. эрүүл мэндийн тодорхойлолт.
  3. Жуулчны хөтөч-тайлбарлагчид зэрэглэл тогтоох зорилгоор шалгалт авах бөгөөд шалгалтын комиссыг нийтийн эрх зүйн хуулийн этгээд тухай бүр байгуулна.
  4. Шалгалтын комиссын бүрэлдэхүүн нь аялал жуулчлалын асуудал эрхэлсэн төрийн захиргааны төв байгууллага, аялал жуулчлалын чиглэлээр үйл ажиллагаа явуулдаг төрийн бус байгууллага, мэргэжлийн холбоо болон аялал жуулчлалын салбарт 10 буюу түүнээс дээш ажилласан жуулчны хөтөч-тайлбарлагч, эрдэмтэн, судлаачдын төлөөллөөс бүрдэнэ.
  5. Жуулчны хөтөч-тайлбарлагчийн зэрэглэл тогтоох шалгалтыг хагас жилд /I, IV улиралд/ нэг удаа зохион байгуулна.
  6. Шалгалтын комисс жил бүр шалгалтын агуулгыг шинэчлэн батална.
  7. Жуулчны хөтөч-тайлбарлагчийн шалгалт нь ерөнхий мэдлэгийн болон дадлага ажлын хэсгээс бүрдэнэ.
  8. Ерөнхий мэдлэгийн болон дадлага ажлын шалгалтад хамрагдвал зохих шалгуулагч эхлээд ерөнхий мэдлэг, дараа нь дадлага ажлын гэсэн дарааллаар шалгуулна. Ерөнхий мэдлэгийн шалгалтад тэнцээгүй тохиолдолд дадлага ажлын шалгалтад орохгүй.
  9. Ерөнхий мэдлэгийн шалгалтыг тест хэлбэрээр авах бөгөөд жуулчны хөтөч-тайлбарлагчийн эзэмшсэн байвал зохих мэдлэгийг шалгана.
  10. Дадлага ажлын шалгалтаар жуулчны хөтөч-тайлбарлагчийн хэлний мэдлэг, мэргэжлийн ур чадварыг шалгана.
  11. I зэрэглэл бүхий жуулчны хөтөч-тайлбарлагч нь зэрэглэл ахиулах шалгалт өгөх бөгөөд шалгалтыг тест хэлбэрээр авна.
  12. Шалгалтын комиссоос гаргасан шалгалтын дүнд үндэслэн шаардлага хангасан жуулчны хөтөч-тайлбарлагчид үнэмлэх, энгэрийн тэмдэг олгох ажиллагааг нийтийн эрх зүйн хуулийн этгээд гүйцэтгэнэ.
  13. Жуулчны хөтөч-тайлбарлагчийн II зэрэглэлийн үнэмлэхийг 3 жилийн хугацаагаар, I зэрэглэлийн үнэмлэхийг 3 жилийн хугацаагаар олгоно.
  14. II зэрэглэлийн ур чадварыг 9 жил хадгалсан хөтөч-тайлбарлагчийн зэрэглэлийг 10 дахь жилээс хугацаагүйгээр сунгаж болно.
  15. Нийтийн эрх зүйн хуулийн этгээд жуулчны хөтөч-тайлбарлагчийн бүртгэлийг хөтөлж, улирал тутам аялал жуулчлалын мэдээллийн санд хүргүүлнэ.

# Дөрөв. Үнэмлэхийг сунгах, хүчингүй болгох

* 1. Жуулчны хөтөч-тайлбарлагч нь үнэмлэхээ сунгуулах хүсэлтээ нийтийн эрх зүйн хуулийн этгээдэд гаргах бөгөөд дараах материалыг хавсаргана. Үүнд:
     1. өөрийн үнэмлэхний хуулбар;
     2. мэдлэг ур чадвараа дээшлүүлэх 48 цагаас дээш хугацаатай сургалтад хамрагдсаныг нотлох гэрчилгээ;
     3. харьяалагдах тур операторын тодорхойлолт /боломжтой тохиолдолд/;
     4. өргөдлийн маягт;
     5. төлбөр төлсөн баримт.
  2. Зэрэглэлийн үнэмлэхийг анх олгосон хугацаагаар сунгана.
  3. Жуулчны хөтөч-тайлбарлагчийн I зэргийн үнэмлэхийн хугацааг сунгуулахдаа дахин шалгалт өгнө.
  4. Дараах тохиолдолд жуулчны хөтөч-тайлбарлагчийн үнэмлэхийг түдгэлзүүлнэ. Үүнд:
     1. аялал жуулчлалын байгууллагын ажилтны ёс зүйн дүрмийг ноцтой зөрчсөн талаар жуулчид, аялал жуулчлалын байгууллагуудаас гурав буюу түүнээс дээш удаа бичгээр гомдол ирсэн;
     2. Аялал жуулчлалын тухай хуулийн 10.3.1-10.3.3.-т заасан үүргээ биелүүлээгүй талаар жуулчин, аялал жуулчлалын байгууллагуудаас гурав буюу түүнээс дээш удаа бичгээр гомдол ирсэн;
     3. Монгол Улсын Зөрчлийн тухай болон Эрүүгийн хуульд заасан зөрчил, гэмт хэрэг үйлдсэн асуудлаар цагдаагийн эсбайгууллагад шалгагдаж байгаа.
  5. Дараах тохиолдолд жуулчны хөтөч-тайлбарлагчийн үнэмлэхийг хүчингүй болгоно. Үүнд:
     1. жуулчны хөтөч-тайлбарлагч өөрөө хүсэлт гаргасан;
     2. Аялал жуулчлалын байгууллагын ажилтны ёс зүйн дүрмийг ноцтой зөрчсөн болох нь нотлогдсон;
     3. Аялал жуулчлалын тухай хуулийн 10.3.1-10.3.3.-т заасан үүргээ биелүүлээгүй болох нь жуулчны гомдол, түүний тайлбар, мэдүүлэг, тэдгээрийг нотлох баримтаар тогтоогдсон;
     4. Монгол Улсын Зөрчлийн тухай болон Эрүүгийн хуульд заасан зөрчил, гэмт хэрэг үйлдсэн болох нь эрх бүхий байгууллага, албан тушаалтан, шүүхийн шийдвэрээр тогтоогдсон.
  6. Дараах тохиолдолд жуулчны хөтөч-тайлбарлагчийн үнэмлэхийг сэргээнэ. Үүнд:
     1. Аялал жуулчлалын байгууллагын ажилтны ёс зүйн дүрмийг ноцтой зөрчсөн нь нотлогдоогүй;
     2. Аялал жуулчлалын тухай хуулийн 10.3.1-10.3.3.-т заасан үүргээ биелүүлээгүй талаарх жуулчны гомдол, түүний тайлбар, мэдүүлэг нь батлагдаагүй~~,~~ эсвэл буруугүй болох нь тогтоогдсон;
     3. Монгол Улсын Зөрчлийн тухай болон, Эрүүгийн хуульд заасан зөрчил, гэмт хэрэг үйлдсэн тухай гомдол, мэдээллийн дагуу шалгагдаж, буруугүй болох нь эрх бүхий байгууллага, албан тушаалтны шийдвэрээр тогтоогдсон.
  7. Жуулчны хөтөч-тайлбарлагч нь энэ журмын 4.4.1, 4.4.2-т заасан зөрчил гаргасан эсэхийг нийтийн эрх зүйн хуулийн этгээдийн шалгалт авах комисс тухай бүр шалгаж, хурлаар хэлэлцэнэ.

# Тав. Бусад зүйл

* 1. Жуулчны хөтөч-тайлбарлагч нь мэргэжлийн үйлчилгээ үзүүлэх явцдаа өөрийн зэрэглэлийг тодорхойлсон үнэмлэх, энгэрийн тэмдгийг биедээ ил харагдах байдлаар авч явна.
  2. Нийтийн эрх зүйн хуулийн этгээдээр зэрэглэлээ тогтоолгоогүй иргэн жуулчны хөтөч-тайлбарлагчийн үйл ажиллагаа эрхэлсэнтэй холбоотой аливаа үйл ажиллагаанд нийтийн эрх зүйн хуулийн этгээд хариуцлага хүлээхгүй.
  3. Мэргэжлийн үнэмлэхийг нь хүчингүй болгосон жуулчны хөтөч тайлбарлагчийн мэдээллийг аялал жуулчлалын мэдээллийн санд бүртгэн олон нийтэд ил зарлана.
  4. Энэхүү журмын хэрэгжилтийн тайланг нийтийн эрх зүйн хуулийн этгээд хагас жил тутам гаргаж, Аялал жуулчлалын асуудал эрхэлсэн төрийн захиргааны төв байгууллагад хүргүүлнэ.

---oOo---